Gastroenteritis
As Gastroenteritis (griechisch, wörtlig: Maage-Darm-Entzündig – in dr Umgangssprooch Maage-Darm-Grippe, Brächdurchfall oder Buuch-Grippe)  – wird ganz allgemäin en Entzündig im Maage-Darm-Drakt bezäichnet. Bi dr Maage-Darm-Grippe chotzt mä vilmol und het Durchfall, aber d Chranket het mit dr „ächte Grippe“ (Influenza) nüt z due. E Gastroenteritis cha verschidnigi Ursache haa. Behandlet wird si mäistens nume mit Massnaame, wo d Sümptom abschweche.

Epidemiologii 
Gastroenteritide oder Maagen-Darm-Entzündigunge si dr hüfigst Grund für Durchfall und Läidsii bi Chinder und Erwaggsene. No 1980 häi Durchfallchrankhäite öbbe 4,6 Millione Todesfäll im Joor verursacht und si die ersti Ursach für d Chinderstärbligkäit gsi. Sit dass mä 1979 die sogenannti orali Rehydratazionstherapii as standardisierti Behandlig iigfüert het, isch die Zaal uf öbbe 1,5 Millione im Joor 2000 gsänkt worde.

Ursache 
Es git e Hufe verschidnigi Ursache für d Maage-Darm-Grippe. Si gönge vo Infekzione über Vergiftige bis zu füsikalische Ursache. In de mäiste Fäll si Bakterie oder Wiire verantwortlig für e Maage-Darm-Grippe. Si schädige d Schliimhute vom Verdaujigssüsteem äntwäder diräkt oder indiräkt dur Bakteriegift. D Maage-Darm-Grippe wird uf em fekal-orale Wääg überdräit (fekal-orali Schmiirinfekzion). D Schliimhüt chönne au dur ionisierendi Straalig, wie Rönggestraale oder radioaktivi Straalig, gschädigt wärde.

Therapii 
Wil mä gege d Ursache sälber mäistens nüt cha mache, beschränkt sich d Therapii im Allgemäine uf symptomatischi Maassnaame. Die bestöön in erster Linie din, ass mä ersetzt, was an Flüssigkäit und Salz bim Chotze und Durchfall verlore goot. Am Beste isch s, wemm män em Paziänt e standardisierti Löösig mit eme Druubezucker-Salz-Gmisch (WHO-Rehydratazionslöösig) git. Wenn das nid längt für zum d Flüssigkäit ersetze („Rehydratation“), muess mä vor allem bi Chinder, wo d Gfoor ass si wurde usdröchne bsundrigs gross isch, en Infusion aasetze.

Fuessnoote 

Chrankheit